മുപ്പത്തിയഞ്ച് അടി താഴ്ചയില് കിണറുപണിക്കിടെ തലയിലേക്ക് കല്ലിട്ട് കൊലപ്പെടുത്താന് ശ്രമം പാറശാല: കിണറുപണിക്കിടെ തൊഴിലാളിയുടെ തലയിലേക്ക് മുകളില്നിന്ന് കല്ലിട്ട് കൊലപ്പെടുത്താന് ശ്രമിച്ചതായി പരാതി. ഇന്നലെ രാവിലെ ധനുവച്ചപുരം പാര്ക്ക് ജംഗ്ഷനു സമിപത്താണ് സംഭവം. ധനുവച്ചപുരം വാറുത്തട്ട് വിള അലന് നിവാസില് സാബു 47 വിനാണ് പരിക്കേറ്റത്. സംഭവത്തെ കുറിച്ച് പോലീസ് പറയുന്നതിങ്ങനെ: കഴിഞ്ഞ രണ്ട് ആഴ്ചയ്ക്കു മുമ്ബ് സാബു ധനുവച്ചപുരം ബിനു എന്നയാളിന്റെ വീട്ടില് പണിയ്ക്കുപോയിരുന്നു. എന്നാല് പണിയിലെ അപാകതകള് ചൂണ്ടികാട്ടി സാബുവിനു ശബളം നല്ക്കാതെ പറഞ്ഞയക്കുകയും ഇതിന്റെ പരില് പ്രശ്നങ്ങള് ഉണ്ടാവുകയും ചെയ്തിരുന്നു. ഇതിന്റെ വൈരാഗ്യത്തില് ഇന്നലെ രാവിലെ 8.30ന് മുന് എംഎല്എ പരേതനായ സത്യനേശന്റെ വീടിനു സമീപത്ത് വിജയന്റെ കിണറ്റില് സാബു പണി ചെയ്തു കൊണ്ടിരിക്കെ ബിനു ഇയാളുടെ തലയിലേക്ക് മുകളില് നിന്നും കല്ല് എടുത്ത് ഇടുകയായിരുന്നു. സാബുവിന്റെ പുറത്ത് കല്ല് പതിക്കുന്നത് കണ്ട സാബുവിന്റെ കൂടെ പണിയ്ക്ക് ഉണ്ടായിരുന്ന ഭുവന ചന്ദ്രന് നിലവിളിച്ചതിനെ തുടര്ന്ന് ബിനു ഓടി രക്ഷപ്പെടുകയായിരുന്നു. തുടര്ന്ന് ഓടി കൂടിയ സമീപ വാസികള് പാറശാല പോലീസിനും ഫയര് ഫോഴ്സിനും വിവരം അറിയിക്കുകയും ഇദ്ദേഹത്തെ കരക്കെടുത്ത് നെയ്യാറ്റിന്കര ജനറല് ആശുപത്രിയില് പ്രവേശിപ്പിക്കുകയുമായിരുന്നു.പാറശാല പോലീസ് കേസ് രജിസ്റ്റര് ചെയ്ത് അന്വേഷണം ആരംഭിച്ചു.